Planul de lucru pentru proiectarea ecologică pentru perioada 2016-2019

1. Introducere

UE dispune de o serie de instrumente legislative care transpun obiectivele politicilor energetice și climatice ale UE în diverse direcții de acțiune. Proiectarea ecologică, completată de normele privind etichetarea energetică, sprijină prioritatea generală a Comisiei de a consolida competitivitatea Europei și de a stimula crearea de locuri de muncă și creșterea economică; proiectarea ecologică asigură condiții de concurență echitabile pe piața internă, stimulează investițiile și inovarea într-un mod durabil și economisește banii consumatorilor, reducând, în același timp, emisiile de CO2. Aceasta contribuie la uniunea energetică și la realizarea țintei privind eficiența energetică pentru 2030, a obiectivelor în materie de climă convenite de comun acord și a obiectivului unei piețe interne mai profunde și mai echitabile. Cadrul legislativ privind proiectarea ecologică și etichetarea energetică reprezintă unul dintre cele mai eficace instrumente de politică la nivelul UE pentru promovarea eficienței energetice, estimându-se că va contribui la realizarea a aproximativ jumătate din ținta de economii de energie pentru 2020. Cadrul legislativ privind proiectarea ecologică și etichetarea energetică are dublul scop de a asigura faptul că pe piață pătrund mai multe produse eficiente din punct de vedere energetic (prin intermediul proiectării ecologice), încurajând și abilitând, în același timp, consumatorii să cumpere cele mai eficiente produse pe baza unor informații utile (prin intermediul etichetării energetice). Astfel, acest cadru reduce consumul de energie al consumatorilor și al întreprinderilor și, în consecință, facturile acestora la energie și la utilități. În plus, cadrul protejează piața internă și previne costurile inutile pentru întreprinderi și consumatori, determinate de cerințele naționale divergente.

Se estimează că, până în 2020, acest cadru va asigura economii de energie de aproximativ 175 Mtep anual în ceea ce privește consumul de energie primară, mai mult decât consumul anual de energie primară al Italiei. Pentru consumatori, acest lucru se traduce printr-o economie de 490 EUR pe an la facturile pentru energie, pentru fiecare gospodărie. În plus, se estimează că această politică va asigura un venit suplimentar de aproximativ 55 de miliarde EUR anual pentru industrie, pentru sectoarele comerțului cu ridicata și cu amănuntul, iar o parte din această sumă ar putea genera până la 800 000 de locuri de muncă directe suplimentare în sectoarele vizate. Ca atare, aceasta contribuie și la securitatea energetică, reducând importul de energie în UE cu echivalentul a 1,3 miliarde de barili de petrol în fiecare an și reducând emisiile de CO2 cu 320 de milioane de tone anual .

Moderarea cererii de energie este una dintre cele cinci dimensiuni ale Strategiei-cadru pentru o uniune energetică. O politică ambițioasă și eficientă privind proiectarea ecologică și etichetarea energetică va rămâne indispensabilă pentru a contribui la realizarea priorităților pe care Comisia le-a stabilit pentru uniunea energetică și va contribui la atingerea obiectivelor politicii privind clima, convenite în cadrul COP 21 de la Paris, din decembrie 2015.

Acest plan de lucru pentru proiectarea ecologică contribuie la noua inițiativă a Comisiei referitoare la economia circulară, care promovează o tranziție către o economie mai circulară în UE, printr-o serie de măsuri care vizează întregul ciclu de viață al produselor și al materialelor. La nivelul UE, există o nevoie crescândă de a îmbunătăți eficiența resurselor, aceasta reprezentând și o prioritate politică. În acest sens, proiectarea produselor este un aspect esențial, deoarece poate avea un impact semnificativ de-a lungul ciclului de viață al produselor, de exemplu, prin crearea unui produs mai durabil, mai ușor de reparat, de reutilizat sau de reciclat. Directiva privind proiectarea ecologică acoperă deja toate efectele semnificative asupra mediului de-a lungul ciclului de viață al produselor, însă, până în prezent, s-a pus accentul pe îmbunătățirile privind eficiența energetică. Pe viitor, proiectarea ecologică ar trebui să contribuie mai semnificativ la economia circulară, de exemplu, printr-o abordare mai sistematică a aspectelor legate de eficiența materialelor, precum durabilitatea și posibilitatea de reciclare.

Acest plan de lucru stabilește prioritățile de lucru ale Comisiei în baza cadrului privind proiectarea ecologică și etichetarea energetică pentru perioada 2016-2019. Pornind de la activitatea desfășurată pe baza primelor două planuri de lucru, noul plan de lucru prezintă activitatea în desfășurare și viitoarele revizuiri ale măsurilor existente specifice produselor; acesta identifică grupe suplimentare de produse urmând a fi examinate în continuare (prin intermediul studiilor, al consultărilor cu părțile implicate și al evaluării impactului), cu scopul de a contribui la posibile propuneri ale Comisiei cu privire la cerințele în materie de proiectare ecologică și/sau etichetare energetică; de asemenea, noul plan de lucru stabilește modul în care proiectarea ecologică va contribui mai bine la obiectivele economiei circulare. Abordate împreună, noile măsuri cu privire la noile produse din cadrul acestui plan de lucru pentru proiectarea ecologică, pe lângă revizuirile măsurilor existente, au un potențial estimat de a genera, în total, economii anuale de energie primară de peste 600 TWh (sau 50 Mtep) în 2030. Această cantitate este comparabilă cu consumul anual de energie primară al Suediei și, de asemenea, echivalează cu reducerea emisiilor de CO2 cu aproximativ 100 de milioane de tone pe an în 2030.

2. Rolul planului de lucru pentru proiectarea ecologică

Atât Directiva privind proiectarea ecologică, cât și Directiva privind etichetarea energetică sunt directive-cadru. Acestea prevăd condițiile și criteriile pentru adoptarea măsurilor de punere în aplicare care stabilesc cerințe obligatorii specifice fiecărei grupe de produse . Prioritățile pentru grupele de produse care trebuie analizate în acest cadru sunt stabilite în cadrul unor planuri de lucru obișnuite, astfel cum se prevede la articolul 16 alineatul (1) din Directiva privind proiectarea ecologică, care precizează că Comisia va publica un plan de lucru care „stabilește pentru următorii trei ani o listă orientativă de grupe de produse” cu impact energetic, care vor fi „considerate prioritare” pentru efectuarea de studii pregătitoare și „pentru adoptarea [eventuală a] măsurilor de punere în aplicare”.

Acest nou plan de lucru are la bază activitatea desfășurată începând cu mijlocul anului 2005 pentru grupele de produse enumerate la articolul 16 alineatul (2) din Directiva privind proiectarea ecologică din 2005 (perioada de tranziție) și primele două planuri de lucru pentru perioadele 2009-2011 și 2012-2014 .

3. Situația actuală

3.1. Măsurile de punere în aplicare adoptate

Ca urmare a stabilirii menționate a priorităților în ceea ce privește activitățile, Comisia a lansat studii pregătitoare, care au avut ca rezultat adoptarea a 28 de regulamente privind proiectarea ecologică, a 16 regulamente delegate privind etichetarea energetică și a trei acorduri de parteneriat voluntare recunoscute.

În plus, au fost lansate aproximativ 40 de mandate de standardizare pentru aceste grupe de produse. O listă a standardelor armonizate existente care sprijină regulamentele privind proiectarea ecologică este disponibilă pe site-ul internet Europa .

3.2 Activitățile în desfășurare

În momentul adoptării prezentului plan de lucru, încă se desfășoară activități, în diferite stadii de dezvoltare, privind o serie de grupe de produse prioritare identificate. Tabelul de mai jos prezintă o privire de ansamblu a activităților în desfășurare, precum și a economiilor anticipate, dacă sunt disponibile.

Alături de prezentul plan de lucru, Comisia adoptă următoarele măsuri cu un potențial estimat de economie de energie de peste 100 TWh anual din energia primară economisită în 2030:

O măsură de proiectare ecologică pentru produsele de încălzire și de răcire a aerului